text: [{"text_idx": "#000005", "text": "Gindrama nga Pagbasa sa Biblia"}, {"text_idx": "#000013", "text": "Sang gintuytuyan sang Dios si Moises kag ang mga Israelinhon pagua sa Dagat nga Pula, ang manghod ni Moises nga si Miriam upod ang tanan nga \u2018babayi nagtukar sang tamborin kag nagsinaot.\u2019 (Exodo 15:20, APD) Sa subong, wala pa sing may nakita nga tamborin sang panahon sang Biblia. Pero may nasapwan sa Israel, sa mga lugar sang Achzib, Megiddo, kag Beth-shean, nga mga figurine sang babayi nga may ginakaptan nga daw dram. Ini nga instrumento masami ginatawag nga tamborin sa iban nga translation sang Biblia. Mahimo nga human ini sa kahoy nga ginpatipulon kag may panit sang sapat sa tunga."}, {"text_idx": "#000014", "text": "Antes maporma ang pungsod sang Israel, ginagamit na sang mga babayi ang tamborin samtang nagakanta kag nagasaot sa masadya nga mga okasyon. Ginasugid man sang Biblia nga sang magpauli ang lider sang Israel nga si Jefte halin sa pagdaug sa inaway, ginsugata sia sang iya bata nga babayi nga \u201cnagasaot samtang nagatukar sang tamborin.\u201d Sa isa ka okasyon, ginselebrar man sang mga babayi ang kadalag-an ni David nga \u201cnagakinanta kag nagasinaot nga may mga tamborin.\u201d\u2014Hukom 11:34; 1 Samuel 18:6, 7, APD."}]